Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ όσον αφορά την περάτωση των διαβουλεύσεων που διεξήχθησαν με τη Δημοκρατία της Γουϊνέας Μπισσάου βάσει του άρθρου 366α της τέταρτης Σύμβασης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Μετά από τα γεγονότα που έλαβαν χώρα στη Γουϊνέα Μπισσάου στις 6 και 7 Μαΐου 1999, η Ευρωπαϊκή Ένωση κοινοποίησε μια δήλωση που καταδίκαζε την προσφυγή στη βία, την καθαίρεση του Προέδρου που εξελέγη με δημοκρατικές διαδικασίες παραβιάζοντας τη συμφωνία της Αμπούζα καθώς και τις επιθέσεις κατά των διπλωματικών αποστολών.

Βάσει του άρθρου 5 της Σύμβασης του Λομέ, ο σεβασμός των δικαιωμάτων του ανθρώπου, των δημοκρατικών αρχών και του κράτους δικαίου αποτελεί τη βάση των σχέσεων μεταξύ των κρατών ΑΚΕ και της Κοινότητας.

Η Ένωση κάλεσε επομένως τους διάφορους φορείς της πολιτικής ζωής της Γουϊνέας Μπισσάου:

- να εργαστούν για την εθνική συμφιλίωση, την ανοικοδόμηση και την ανάπτυξη·

- να προωθήσουν τη δημοκρατία βάσει του εθνικού συντάγματος·

- να λάβουν τα αναγκαία μέτρα για να οργανώσουν ελεύθερες και τακτικές προεδρικές και νομοθετικές εκλογές το Νοέμβριο 1999.

Σύμφωνα με το άρθρο 366α της Σύμβασης του Λομέ που εφαρμόστηκε με την απόφαση 1999/214/ΕΚ του Συμβουλίου της 11ης Μαρτίου 1999, το Συμβούλιο αποφάσισε στις 19 Ιουλίου 1999, κατόπιν προτάσεως της Επιτροπής, να καλέσει τη Γουϊνέα Μπισσάου σε διαβουλεύσεις με σκοπό να εξεταστεί σε βάθος η κατάσταση, να υπογραμμιστεί η σημασία που αποδίδει η Ευρωπαϊκή Ένωση στο σεβασμό των ουσιαστικών στοιχείων που αναφέρονται στο άρθρο 5 της Σύμβασης και να γίνουν γνωστές οι προθέσεις της Γουϊνέας Μπισσάου ως προς αυτό.

Αυτές οι διαβουλεύσεις έλαβαν χώρα στις Βρυξέλλες στις 26 Ιουλίου 1999, μέσα σε ειλικρινή και εποικοδομητική ατμόσφαιρα.

Εξ ονόματος της Ευρωπαϊκής Ένωσης, ο πρόεδρος της Επιτροπής Μονίμων Αντιπροσώπων (COREPER) έκανε δήλωση ζητώντας:

- την αποκατάσταση του κράτους δικαίου, την ελευθέρωση των πολιτικών κρατουμένων, την ελευθερία της έκφρασης, τη λειτουργία και την ανεξαρτησία του δικαστικού συστήματος·

- την αποκατάσταση των θεσμών·

- την τήρηση του χρονοδιαγράμματος των εκλογών·

- τον πραγματικό διαχωρισμό της πολιτικής και στρατιωτικής εξουσίας.

Σύμφωνα με αυτό, η αντιπροσωπεία της Γουϊνέας Μπισσάου, με επικεφαλής τον πρωθυπουργό, κ. Fadul, παρείχε πληροφορίες για την κατάσταση της χώρας, βάσει των οποίων η προεδρία της Ένωσης διαπίστωσε ότι:

- υπήρχε σεβασμός του συντάγματος και των δικαιωμάτων του ανθρώπου·

- οι στρατιωτικοί που είχαν συλληφθεί μετά από τα γεγονότα της 6ης και 7ης Μαΐου 1999 έχουν παραπεμφθεί επισήμως σε δίκη ή ελευθερωθεί·

- λειτουργούσαν οι θεσμοί του κράτους και είχαν γίνει οι διορισμοί για τις θέσεις κλειδιά·

- τα πολιτικά κόμματα και τα μέσα μαζικής πληροφόρησης λειτουργούσαν πραγματικά χωρίς περιορισμό·

- η εθνική συνέλευση συνερχόταν και αποτελούσε την έδρα του πολιτικού διαλόγου·

- η στρατιωτική χούντα είχε την πρόθεση να εφαρμόσει μια στρατηγική επιστροφής στα στρατόπεδα και μη ανάμειξης στην οικονομική και πολιτική ζωή·

- η προετοιμασία των νομοθετικών και προεδρικών εκλογών γινόταν σύμφωνα με το χρονοδιάγραμμα της προβλεπόμενης ημερομηνίας, δηλαδή της 28ης Νοεμβρίου 1999.

Στο τέλος αυτών των διαβουλεύσεων, η προεδρία της Ένωσης διαπίστωσε με ικανοποίηση τις προσπάθειες που κατέβαλε η κυβέρνηση της Γουϊνέας Μπισσάου υπέρ της αποκατάστασης του κράτους δικαίου, του πραγματικού διαχωρισμού των εξουσιών, της αποκατάστασης των θεσμών και της τήρησης του χρονοδιαγράμματος των εκλογών.

Σημείωσε επίσης τη δέσμευση που ανέλαβαν οι αρχές της Γουϊνέας Μπισσάου να συνεχίσουν τις προσπάθειες που είχαν ξεκινήσει, καθώς και την πρόθεσή τους να ενημερώνουν την Ευρωπαϊκή Ένωση σχετικά με τα αποτελέσματα αυτών των προσπαθειών, υπογραμμίζοντας ταυτόχρονα ότι παρακολουθούσε από κοντά την εξέλιξη της κατάστασης της Γουϊνέας Μπισσάου και ότι θα μεριμνούσε για την τήρηση των δεσμεύσεων που είχαν αναλάβει οι προσωρινές αρχές, πράγμα που αποτελεί την προϋπόθεση για την ομαλοποίηση των σχέσεων συνεργασίας της Ευρωπαϊκής Ένωσης με αυτή τη χώρα.

Με βάση τα ανωτέρω και σύμφωνα με τα άρθρα 5 και 366α της Σύμβασης του Λομέ καθώς και του άρθρου 2 της απόφασης 1999/214/ΕΟΚ του Συμβουλίου, η Επιτροπή προτείνει στο Συμβούλιο να αποφασίσει:

να περατώσει τις διαβουλεύσεις που ξεκίνησαν με τη Δημοκρατία της Γουϊνέας Μπισσάου και να θεωρήσει την επιστολή που θα αποσταλεί στις αρχές της Γουϊνέας Μπισσάου, της οποίας το κείμενο βρίσκεται στο επισυναπτόμενο παράρτημα της πρότασης απόφασης του Συμβουλίου, ως μέρος αυτής της απόφασης.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

όσον αφορά την περάτωση των διαβουλεύσεων που διεξήχθησαν με τη Δημοκρατία της Γουϊνέας Μπισσάου βάσει του άρθρου 366α της τέταρτης Σύμβασης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τέταρτη Σύμβαση ΑΚΕ-ΕΚ [1], όπως τροποποιήθηκε με τη Συμφωνία που υπεγράφη στις 4 Νοεμβρίου 1995 στον Μαυρίκιο [2],

[1] ΕΕ L 229, 17.8.1991, σ. 3.

[2] ΕΕ L 156, 29.5.1998, σ. 3.

την απόφαση 1999/214/ΕΚ του Συμβουλίου της 11ης Μαρτίου 1999, σχετικά με τη διαδικασία εφαρμογής του άρθρου 366 α της τέταρτης συμβασης ΑΚΕ-ΕΚ [3] και ιδίως το άρθρο 2,

[3] ΕΕ L 75, 20.3.1999, σ. 32.

την πρόταση της Επιτροπής [4],

[4] ΕΕ C.

Εκτιμώντας τα εξής:

(1) Μετά τα γεγονότα στις 6 και 7 Μαΐου 1999 στη Γουϊνέα Μπισσάου, η Ευρωπαϊκή Ένωση καταδίκασε, με τη δήλωση της 18ης Μαΐου 1999 την προσφυγή στη βία, την καθαίρεση του δημοκρατικά εκλεγμένου Προέδρου, κατά παράβαση της Συμφωνίας της Αμπούγια καθώς και τις επιθέσεις κατά διπλωματικών αποστολών.

(2) Το Συμβούλιο αποφάσισε στις 19 Ιουλίου 1999, δυνάμει του άρθρου 1 της απόφασης 1999/214/ΕΚ, το άνοιγμα διαβουλεύσεων με τη Γουϊνέα Μπισσάου, κατ´εφαρμογή του άρθρου 336α της τέταρτης Σύμβασης ΑΚΕ-ΕΚ.

(3) Ειλικρινείς και εποικοδομητικές διαβουλεύσεις πραγματοποιήθηκαν στις 26 Ιουλίου 1999, με την ευκαιρία των οποίων η κυβέρνηση της Γουϊνέας Μπισσάου γνωστοποίησε τα μέτρα που είχε ήδη εφαρμόσει ή είχε την πρόθεση να εφαρμόσει για να ανταποκριθεί στις προσδοκίες που εξέφρασε η Ευρωπαϊκή Ένωση στη δήλωσή της της 18ης Μαΐου 1999.

(4) Η κυβέρνηση της Γουϊνέας Μπισσάου κατέβαλε προσπάθειες για την αποκατάσταση του κράτους δικαίου, τον πραγματικό διαχωρισμό των εξουσιών, την αποκατάσταση των θεσμών και την τήρηση του χρονοδιαγράμματος των νομοθετικών και προεδρικών εκλογών.

(5) Η κυβέρνηση της Γουϊνέας Μπισσάου ανέλαβε τη δέσμευση να συνεχίσει χωρίς διακοπή τις προσπάθειες που είχε ξεκινήσει και διετύπωσε την πρόθεσή της να ενημερώνει την Ευρωπαϊκή Ένωση σχετικά με τα αποτελέσματα αυτών των προσπαθειών.

(6) Θα πρέπει συνεπώς να περατωθούν οι διαβουλεύσεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Περατώθηκαν οι διαβουλεύσεις που διεξήχθησαν με τη Δημοκρατία της Γουϊνέας Μπισσάου σύμφωνα με το άρθρο 366α, παράγραφος 2, της τέταρτης Σύμβασης ΑΚΕ-ΕΚ.

Άρθρο 2

Η επιστολή που παρατίθεται στο παράρτημα, και αποτελεί αναπόσπαστο τμήμα της παρούσας απόφασης, απευθύνεται στις αρχές της Γουϊνέας Μπισσάου.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Επιστολή που απευθύνεται στην κυβέρνηση της Γουϊνέας Μπισσάου

Προσηλωμένη στις αρχές που εμπνέουν το άρθρο 5 της τέταρτης Σύμβασης ΑΚΕ-ΕΚ (Σύμβαση Λομέ ΙV), η Ευρωπαϊκή Ένωση καταδίκασε δημοσίως τη χρήση της βίας στη Γουϊνέα Μπισσάου στις 6 και 7 του περασμένου Μαΐου.

Λόγω του χαρακτήρα αυτών των γεγονότων, το Συμβούλιο της Ένωσης αποφάσισε στις 19 Ιουλίου 1999 το άνοιγμα διαβουλεύσεων με τη Γουϊνέα Μπισσάου βάσει του άρθρου 366α της Σύμβασης, για να εξετάσει σε βάθος την κατάσταση, να υπογραμμίσει τη σημασία που αποδίδει η Ευρωπαϊκή Ένωση στο σεβασμό των αρχών που αναφέρονται στο άρθρο 5 της Σύμβασης και να γνωρίσει τις προθέσεις της Γουϊνέας Μπισσάου ως προς αυτό.

Το άνοιγμα αυτών των διαβουλεύσεων συνέπεσε με την επιθυμία που εξέφρασαν οι αρχές της Γουϊνέας Μπισσάου να ξεκινήσουν διάλογο που θα επιτρέψει να ομαλοποιηθούν το ταχύτερο δυνατό οι σχέσεις με την Ευρωπαϊκή Ένωση.

Κατά τη διάρκεια αυτών των διαβουλεύσεων που έλαβαν χώρα στις 26 Ιουλίου 1999, η Ευρωπαϊκή Ένωση διαπίστωσε με ικανοποίηση τις προσπάθειες που κατέβαλε η κυβέρνηση της εθνικής ενότητας υπέρ της αποκατάστασης του κράτους δικαίου, του πραγματικού διαχωρισμού των εξουσιών, της αποκατάστασης των θεσμών και της τήρησης του χρονοδιαγράμματος των εκλογών.

Η Ευρωπαϊκή Ένωση σημείωσε επίσης τη δέσμευση που ανέλαβαν οι αρχές της Γουϊνέας Μπισσάου να συνεχίσουν χωρίς διακοπή τις προσπάθειες καθώς και την πρόθεσή τους να την ενημερώνουν σχετικά με τα αποτελέσματα αυτών των προσπαθειών.

Με βάση τα ανωτέρω, το Συμβούλιο της Ένωσης αποφάσισε να περατώσει τις διαβουλεύσεις που είχαν ξεκινήσει σύμφωνα με το άρθρο 366α της Σύμβασης του Λομέ.

Η Ευρωπαϊκή Ένωση θα παρακολουθεί στενά την εξέλιξη της κατάστασης στη Γουϊνέα Μπισσάου και θα μεριμνήσει για την τήρηση των δεσμεύσεων που ανέλαβε η προσωρινή κυβέρνηση.

Για το Συμβούλιο Για την Επιτροπή

Ο Πρόεδρος Ο Πρόεδρος